Diari Oficial de la Generalitat Valenciana


Sumari del DOGV 2872, del 19-11-1996 (1996/840024)

ORDRE de 2 d'octubre de 1996, de la Conselleria de Cultura, Educació i Ciència, per la qual es convoca concurs públic per a la concessió d'ajudes per a la posada en marxa de projectes empresarials promoguts per joves i per a equipament d'empreses creades per joves.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2872

Data del DOGV
:   19-11-1996

Secció del DOGV
:   ALTRES DISPOSICIONS

Número del document
:   1996/840024


Data del document
:   02-10-1996

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 2 d'octubre de 1996, de la Conselleria de Cultura, Educació i Ciència, per la qual es convoca concurs públic per a la concessió d'ajudes per a la posada en marxa de projectes empresarials promoguts per joves i per a equipament d'empreses creades per joves.   
L'article 3 de la Llei de la Generalitat Valenciana 4/1989, de 26 de juny, sobre l'Institut Valencià de la Joventut, atribueix a aquesta entitat, entre d'altres, la funció d'afavorir l'autonomia personal i la inserció social de la joventut, tot incidint especialment en el marc laboral.  
La necessitat de desplegar una política integral de joventut que done resposta a les necessitats d'aquest col·lectiu es materialitza en l'elaboració del Pla Jove Valencià, en el qual es dóna especial importància a les dificultats d'inserció laboral dels joves.  
Per això, a través de l'Institut Valencià de la Joventut, s'ha prestat un especial interès a l'orientació i a l'assessorament adreçat a la joventut, i s'han desplegat diverses mesures que de cap manera no podrien oblidar els joves amb iniciatives d'autoocupació.  
En aquest sentit, el programa de Creació d'Empreses Joves pretén facilitar l'accés al món laboral dels joves emprenedors.  
Per tant, cal arbitrar mesures que impulsen la creació i l'assentament d'empreses creades per joves mitjançant la concessió d'ajudes per a la posada en marxa de projectes empresarials.   
En virtut d'això i de conformitat amb les atribucions que em confereix l'article 35 de la Llei 5/1983, de 30 de desembre, de Govern Valencià,  
ORDENE  
Primer  
Convocar concurs públic per a la concessió d'ajudes per a la posada en marxa de projectes empresarials promoguts per joves i per a equipament d'empreses creades per joves, i aprovar les bases per les quals es regirà, que s'inclouen com a annex a aquesta ordre.  
Segon   
L'import global màxim d'aquestes ajudes és:  
- Ajudes per a la posada en marxa d'empreses: 49.749.097 de pessetes, que s'abonaran a càrrec del capítol IV, línia 4.06, del pressupost de l'Institut Valencià de la Joventut per a 1996.  
- Programa d'equipament: 46.487.515 de pessetes, que s'abonaran a càrrec del capítol VII, línia 7.01, del pressupost de l'Institut Valencià de la Joventut per a 1996.  
Disposicions Finals  
Primera   
Es faculta el director general de l'Institut Valencià de la Joventut per a adoptar les resolucions necessàries per al desplegament i l'execució d'aquesta ordre.  
Segona  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, es podrà interposar recurs contenciós administratiu en el termini de dos mesos comptadors a partir del dia de la seua publicació en el Diari Oficial de la Generalitat Valenciana, davant de la Sala Contenciosa Administrativa del Tribunal Superior de Justícia de la Comunitat Valenciana.  
Per a la interposició del recurs es requereix la comunicació prèvia a aquest òrgan.  
Tot això de conformitat amb el que estableix l'art. 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
València, 2 d'octubre de 1996  
La consellera de Cultura, Educació i Ciència  
MARCELA MIRó PÉREZ  
Annex  
Bases  
Primera. Objecte de la convocatòria  
L'objecte d'aquestes ajudes és la posada en marxa d'empreses promogudes per joves i l'equipament d'empreses creades per joves.  
Aquestes ajudes tindran caràcter finalista i, en la resolució de concessió, se n'indicarà la quantia i la destinació, de manera que l'import de la subvenció concedida no podrà ser utilitzada amb altres finalitats.  
Segona. Quantia de l'ajuda  
L'aportació màxima a cada projecte serà del trenta per cent sobre la inversió total, sense que, en cap cas, l'ajuda per a la posada en marxa d'empreses promogudes per joves o per a equipament o la suma d'ambdues no puga superar els tres milions de pessetes.  
Tercera. Participants  
1. Podran sol·licitar aquestes ajudes les PYMES que complisquen els requisits següents:  
- Estar promogudes per joves, de manera que, almenys, la meitat dels promotors del projecte que sol·liciten el finançament siga menor de 30 anys, en la data de començament del termini de presentació de sol·licituds.  
- Estar domiciliades i exercir l'activitat a la Comunitat Valenciana.  
- Estar jurídicament constituïdes siga com a empresari individual, siga com a societats laborals o mercantils, i haver-se constituït després de l'1 de gener de 1996, i abans del dia de la publicació d'aquesta ordre en el Diari Oficial de la Generalitat Valenciana.  
- Que el projecte d'empresa haja estat atès des del Programa de Creació d'Empreses Joves de l'IVAJ.  
2. Als efectes d'aquesta convocatòria, tindran la consideració de PYME, segons l'apartat 2.2 de la Directiva Comunitària de 20 de maig de 1992, les empreses que complisquen els requisits següents:  
a) Menys de 250 treballadors. El nivell mitjà de plantilla del període contemplat es calcularà tot basant-se en els criteris següents:  
- Cada persona empleada amb contracte vigent durant el període contemplat i a jornada completa sumarà 1.  
- Cada persona empleada amb contracte vigent durant part del període de dotze mesos i a jornada completa sumarà el resultat de dividir els mesos treballats entre els dotze mesos del període.  
- Cada persona empleada amb contracte a temps parcial vigent durant tot el període sumarà el resultat de dividir la unitat entre la proporció que la seua jornada supose respecte a la jornada normal.  
- Cada persona empleada amb contracte a temps parcial vigent durant part del període de dotze mesos sumarà el resultat de dividir la unitat entre la proporció que la seua jornada supose respecte a la jornada normal multiplicat pels mesos treballats en el període i dividit entre dotze.  
b) Volum anual de negoci inferior a 00.646.459 d'ECU o balanç general inferior a 82.518.264 d'ECU. Als efectes d'aquesta ordre, el valor de l'ECU serà l'oficial assenyalat l'últim dia del termini de presentació de sol·licituds.  
També es consideraran PYME les empreses que, tot complint els requisits anteriors, estiguen participades per altres en les quals no concórreguen aquests requisits quan la participació siga inferior al 25%.  
3. No podran participar en aquesta convocatòria les societats civils, les comunitats de béns i les professionals, no enquadrades dins del sistema de Seguretat Social.  
Tampoc no podran ser beneficiàries de les ajudes regulades en aquesta ordre les empreses subjectes a les normes específiques enumerades en l'apartat 1.6 de la Directiva Comunitària sobre ajudes estatals a les PYMES, adoptada per la Comissió el 20 de maig de 1992 (Diari Oficial de la Comunitat Europea de 19 d'agost de 1992), que actualment són els sectors de la indústria siderúrgica, la construcció naval, les fibres sintètiques, el sector de vehicle a motor, l'agricultura, el transport i la indústria del carbó.  
Quarta. Sol·licituds  
1. Les sol·licituds s'emplenaran en els models oficials, que seran facilitats per l'Institut Valencià de la Joventut. En tot cas s'acompanyaran dels documents següents:  
- Memòria explicativa de l'activitat empresarial (Pla d'empresa) amb explicació de l'organització, mix de marquèting, i dels recursos humans i tècnics de l'entitat sol·licitant.  
- Pla financer per al llançament de l'empresa.  
- Import de la subvenció sol·licitada.  
- Escriptura de constitució de l'empresa i inscripció en el registre corresponent.  
- Acreditació que es troben al corrent de les obligacions tributàries i davant de la Seguretat Social.  
- DNI de les persones firmants de la sol·licitud i documentació acreditativa de la representació de l'entitat.  
- Declaració d'altres subvencions sol·licitades i/o concedides a l'últim any.  
- Entitat bancària, sucursal, domicili, número de la sucursal i titularitat del compte corrent on s'haurà de fer efectiu el pagament de la subvenció.  
2. Les sol·licituds es presentaran a la seu central de l'Institut Valencià de la Joventut (C/ de l'Hospital, 11. 46885 València), a les unitats territorials de l'IVAJ d'Alacant (av. Aguilera, 1. 03478 Alacant) i de Castelló (av. Germans Bou, 26. 12566 Castelló); als Centres d'Informació de l'Oficina d'Informació, Iniciatives i Reclamacions o per qualsevol dels mitjans establerts per l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. El termini de presentació de les sol·licituds serà de 30 dies naturals comptadors a partir de l'endemà de la publicació d'aquesta ordre en el Diari Oficial de la Generalitat Valenciana.  
4.. Si de l'estudi de l'expedient es dedueix l'absència o la insuficiència de documentació, es requerirà el solxlicitant perquè complete l'expedient en el termini de 10 dies comptadors a partir de la recepció de la notificació. Transcorregut aquest termini i cas de no aportar-se la documentació requerida, es procedirà a arxivar l'expedient sense cap més tràmit.  
Cinquena. Criteris de valoració  
El criteri bàsic de concessió serà la viabilitat tècnica, econòmica i financera del projecte, valorant-hi a més a més:  
- La capacitat de l'equip promotor.  
- La quantitat i la qualitat de l'ocupació generada, en funció de la qualificació i la durada dels contractes.  
- La contractació de joves menors de 30 anys.  
- Que l'activitat promoguda siga d'interés social pel fet de prestar serveis que contribuïsquen a la igualtat d'oportunitat, a la millora del medi ambient, a la innovació tecnològica o organitzativa, o a la millora de cooperació entre empreses.  
- Les ajudes o subvencions que l'empresa ha tingut a l'últim any, des de la presentació de la sol·licitud, concedides per qualsevol entitat pública o privada, nacional o internacional.   
Sisena. Comissió d'avaluació  
1. La instrucció del procediment de concessió de la subvenció correspondrà a l'Institut Valencià de la Joventut.  
2. La valoració de sol·licituds la realitzarà una Comissió d'avaluació constituïda per:  
- El director general de l'IVAJ, que actuarà com a president; en absència del director general actuarà com a president la persona en qui delegue.  
- Com a vocals, un representant nomenat per cadascun dels òrgans següents:  
- Direcció General de Cooperativisme i Economia Social de la Conselleria de Treball.  
- Direcció General de Formació i Inserció Professional de la Conselleria de Treball.  
- IMPIVA.  
- Direcció General de la Dona de la Conselleria de Treball.  
- Consell de la Joventut de la Comunitat Valenciana.  
- Dos funcionaris de l'Institut Valencià de la Joventut, un dels quals actuarà com a secretari.  
Per tal de facilitar l'anàlisi de les sol·licituds presentades, la Comissió d'avaluació podrà sol·licitar a les entitats els informes tècnics que considere necessaris.  
La Comissió també podrà recaptar informació addicional mitjançant la sol·licitud d'informes tècnics a experts externs.  
3. La Comissió d'avaluació elevarà proposta a la consellera, que serà qui resoldrà l'adjudicació d'aquestes ajudes.  
El termini màxim de resolució serà de quatre mesos comptadors a partir del dia en què finalitze el termini de presentació de sol·licituds. Si, transcorregut aquest termini, no haguera recaigut resolució expressa, s'entendrà que les sol·licituds presentades han estat desestimades.  
Setena. Obligacions dels beneficiaris  
Són obligacions dels beneficiaris:  
a) Realitzar l'activitat o adoptar el comportament que fonamenta la concessió de la subvenció.  
b) Acreditar davant de l'Institut Valencià de la Joventut la realització de l'activitat i el compliment dels requisits i les condicions que determinen la concessió o el gaudi de l'ajuda.  
c) Comunicar a l'Institut Valencià de la Joventut l'obtenció de subvencions o ajudes per a la mateixa finalitat que procedisquen de qualssevol administracions o ens públics.  
d) Mantenir, durant els dos anys següents a la percepció de la subvenció, aquelles condicions que s'expressen en l'ordre de concessió de l'ajuda i que hagen servit de base per al seu atorgament.  
e) Sotmetre's a les actuacions de control financer que corresponen a la Intervenció General, quant a les subvencions i ajudes concedides.  
Vuitena. Pagament  
El pagament d'aquestes ajudes s'efectuarà en una sola vegada, després de la justificació prèvia del seu ús, per a la qual cosa els beneficiaris hauran de presentar la documentació següent:  
- Memòria resum quantificada de les activitats realitzades.  
- Original o fotocòpia compulsada per funcionari habilitat a l'efecte de les factures o justificants de les despeses efectuades, per l'import del projecte presentat.  
La justificació haurà de realitzar-se en el termini de 15 dies des de la notificació de la concessió de l'ajuda.  
Les ajudes no pagades per falta de justificació seran anulxlades a partir d'aqueixa data i els beneficiaris en perdran el dret al cobrament.  
Novena. Modificació de la resolució de concessió  
Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics podrà donar lloc a la resolució de concessió.  
Deu. Reintegrament de les quantitats obtingudes  
Procedirà al reintegrament de les quantitats percebudes i l'exigència d'interés de demora des del moment del pagament de la subvenció en els casos següents:  
a) Incompliment de l'obligació de justificació.  
b) Obtenir la subvenció sense reunir les condicions que s'hi requereixen.  
c) Incompliment de la finalitat per a la qual la subvenció va ser concedida.  
d) Incompliment de les condicions imposades als beneficiaris amb motiu de la concessió de la subvenció.  
En el cas que el cost de l'ajuda excedisca el cost de l'activitat, també procedirà el reintegrament de l'excés obtingut quan la subvenció principal siga de la Generalitat Valenciana.